
	Η  Κατερίνα Μπομπολάκη είναι υποψήφια διδάκτωρ στο Τμήμα Διοίκησης Επιχειρήσεων και Τουρισμού του Ελληνικού Μεσογειακού Πανεπιστημίου (ΕΛΜΕΠΑ), με ερευνητικό αντικείμενο τον ψηφιακό μετασχηματισμό στον τουρισμό, τις έξυπνες τεχνολογίες και τη βιώσιμη τουριστική ανάπτυξη. Είναι πτυχιούχος του Τμήματος Τουριστικών Επιχειρήσεων του Τ.Ε.Ι. Αθήνας, κάτοχος Μεταπτυχιακού Διπλώματος στη Διοίκηση Τουρισμού και Τουριστικών Επιχειρήσεων από το Ελληνικό Ανοικτό Πανεπιστήμιο, καθώς και Διπλώματος Εξειδίκευσης στη Χωρική Ανάπτυξη, Κοινωνική Καινοτομία και Κοινωνική και Αλληλέγγυα Οικονομία από το ίδιο Ίδρυμα. Διαθέτει επίσης Πιστοποιητικό Παιδαγωγικής και Διδακτικής Επάρκειας από την ΑΣΠΑΙΤΕ Ηρακλείου. 
Είναι πιστοποιημένη εκπαιδεύτρια ενηλίκων και διαθέτει περισσότερα από είκοσι έτη επαγγελματικής και εκπαιδευτικής εμπειρίας στον χώρο της τουριστικής εκπαίδευσης και της επαγγελματικής κατάρτισης. Υπηρέτησε ως εκπαιδευτικός στη Δευτεροβάθμια επαγγελματική Εκπαίδευση, ενώ έχει διδάξει σε Δημόσια Ι.Ε.Κ., στην Α.Σ.Τ.Ε. Κρήτης, στο Μητροπολιτικό Κολλέγιο και σε Κέντρα Δια Βίου Μάθησης (προγράμματα κατάρτισης και επανένταξής ανέργων στην αγορά εργασίας). Κατά την περίοδο 2023–2024, διετέλεσε συνεργάτιδα του Αντιπρύτανη Διεθνών Σχέσεων και Εξωστρέφειας του ΕΛ.ΜΕ.ΠΑ, με αντικείμενο την υποστήριξη δράσεων διεθνοποίησης, εξωστρέφειας και διοργάνωσης επιστημονικών συνεδρίων.
Έχει σημαντική εμπειρία ως επιστημονική συνεργάτιδα σε δημόσιους και εθνικούς φορείς, όπως το Ινστιτούτο Εκπαιδευτικής Πολιτικής (Ι.Ε.Π), το Ινστιτούτο Συνδέσμου Ελληνικών Ελληνικών Τουριστικών Επιχειρήσεων (ΙΝ.ΣΕ.ΤΕ) και την Εθνική Αρχή Ανώτατης Εκπαίδευσης (ΕΘΑΑΕ). Στους παραπάνω φορείς, συμμετείχε σε έργα αξιολόγησης και πιστοποίησης προγραμμάτων σπουδών (Π.Μ.Σ), ανάπτυξης εκπαιδευτικού υλικού, επιμόρφωσης εκπαιδευτικών Δ/θμιας εκπαίδευσης καθώς και διαμόρφωσης επαγγελματικών περιγραμμάτων. Παράλληλα, συμμετέχει ως κριτής επιστημονικών εργασιών, σε πανελλήνια συνέδρια και ως μέλος επιστημονικών επιτροπών (ΠΑΣΥΔ, ΕΕΠΕΚ). 
Το ερευνητικό της έργο περιλαμβάνει δημοσιεύσεις και ανακοινώσεις σε διεθνή επιστημονικά συνέδρια, στους τομείς του ψηφιακού μετασχηματισμού του τουρισμού, της βιώσιμης τουριστικής ανάπτυξης, της αποδοχής των νέων τεχνολογιών από τις τοπικές κοινωνίες και της τουριστικής πολιτικής. Τα κύρια ερευνητικά της ενδιαφέροντα επικεντρώνονται στον ψηφιακό μετασχηματισμό της τουριστικής βιομηχανίας, τις έξυπνες τεχνολογίες και εφαρμογές, τη βιώσιμη τουριστική ανάπτυξη, καθώς και τις αντιλήψεις των τοπικών κοινοτήτων για την τεχνολογική μετάβαση στους τουριστικούς προορισμούς.

